የኢትዮጵያ ሰራዊት በአሚሶም ሥር መታቀፍን የሶማሊያ መንግስት አጥብቆ ይደግፋል
 – የኢትዮጵያ መከላከያ ሃይል በሶማልያ በሰላም አስከባሪነት በተሰማራው አሚሶም ውስጥ መታቀፍን የሶማሊያ መንግስት አጥብቆ እንደሚደግፍ በኢትዮጵያ የሶማሊያ አምባሳደር ገለጹ።አምባሳደሩ አህመድ አብዱሰላም ኤደን ለዋልታ እንደገለፁት፤ የኢትዮጵያ መከላከያ ሃይል በሶማሊያ ሰላምና ፀጥታ ሲያስከብር መቆየቱ ገልፀው፤ በአሚሶም መታቀፉ ለሰላም ማስከበሩ ሂደት ትልቅ ሚና ይኖረዋል ።የኢትዮጵያ የመከላከያ ሰራዊት ከማንም በላይ የሶማልያን ህዝብ ባህል እንዲሁም የአልሸባብን ሁኔታ ጠንቅቆ ስለሚያውቅ ለአሚሶም ትልቅ እገዛ እንዳለው ገልፀዋል።አልሸባብ አከርካሪው የተሰበው በኢትዮጵያ መከላከያ ሃይል ከተመታ በኋላ መሆኑን የገለፁት አምባሳደሩ፤ አሁንም ከፀረ ሰላም እንቅስቃሴው እንዲታቀብ የኢትዮጵያ ሃይል ከፍተኛ አስተዋፆ ይኖረዋል ብለዋል። የኢትዮጵያና የሶማሊያ ሁለትዮሽ ግንኙነትን በተመለከተም አምባሳደሩ ሲናገሩ የሁለቱ አገራት ግንኙነት በጣም ተጠናክሮ መቀጠሉን አስረድተዋል። የሁለቱ አገራት  የህዝብ ለህዝብ ፣የኢኮኖሚ፣ የማህበራዊና ሰላም ግንኙነቶች ከጊዜ ወደ ጊዜ እያደገ መምጣቱን ተናግረዋል። ኢትዮጵያና ሶማሊያ ባለፉት ስርዓት የተፈፀመው አሉታዊ ግንኙነት በአሁን ጊዜ ተቀርፏል ካሉ በኋላ ኢትዮጵያ ለሶማሊያ ህዝብ የዋለችው ውለታ ትልቅና የማይረሳ ነው ብለዋል።የኤርትራ መንግስትን በተመለከተ ሲናገሩ ምንም እንኳን የኤርትራ መንግስት ማዕቀብ ቢጣልበትም አልሸባብን ከመደገፍ አሁንም እንዳልታቀበ አምባደሩ አስረድተዋል።አምባሳደሩ በመጨረሻም የኢትዮጵያ ውጭ ጉዳይ ሚኒስትር ዶክተር ቴድሮስ አድሐኖም በሶማሊያና በምስራቅ አፍሪካ አካባቢ ሰላም እንዲሰፈን በአገራቸውና በኢጋድ በኩል እየተጫወቱት ያለውን ሚና ማድነቃቸውን ዋልታ ኢንፎርሜሽን ማዕከል ዘግቧል።